
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 23 mai 2018
Nr.4c-9/138
RAPORT

asupra propunerii legislative pentru modificarea art.(3) al art.25 din Legea educaţiei naţionale nr.1/2011
(Plx. 157/2018)
1. În baza prevederilor art. 95 din Regulamentul Camerei Deputaţilor, republicat, cu adresa nr. Plx.157 din 23 aprilie 2018, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea art.(3) al art.25 din Legea educaţiei naţionale nr.1/2011.
Pentru întocmirea raportului, Comisia a analizat avizul favorabil al Comisiei pentru sănătate și familie, avizul negativ al Comisiei pentru drepturile omului, culte și problemele minorităților naționale, avizul favorabil al Comisiei pentru egalitatea de șanse între femei și bărbați, Consiliului Legislativ nr.351/18.04.2018 și avizul favorabil al Consiliului Economic şi Social nr.1450/03.04.2018, Punctul de vedere al Ministerului Educației Naționale nr. 8896/20.04.2018.
Propunerea legislativă are ca obiect de reglementare modificarea alin.(3) al art.25 din Legea educaţiei naţionale nr.1/2011, cu modificările și completările ulterioare, în sensul ca, pentru copiii cu cerinţe educaţionale speciale sau nedeplasabili din motive medicale, să se poată organiza învăţământ la domiciliu sau pe lângă unităţile de asistenţă medicală. Totodată, se dorește să fie stabilit ca unităţile de învăţământ să achiziţioneze elevatoare pentru a asigura accesul facil al copiilor cu dizabilităţi locomotorii la procesul instructiv.

 2.  În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 16 deputaţi, din totalul de 26 membri ai Comisiei. 


În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Petru Andea - secretar de stat în cadrul Ministerului Educației Naționale.  
3. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este primă Cameră sesizată.
4.  În urma dezbaterii, în şedinţa din 23 mai 2018, Comisia a propus, cu 14 voturi pentru și 2 abțineri, respingerea propunerii legislative din următoarele considerente: 
-  în vederea stabilirii obligativității desfășurării procesului instructiv-educativ pentru elevii cu dizabilități locomotorii într-o sală de clasă la parterul unității de învățământ, nu se impune modificarea Legii educației naționale nr. 1/2011, cu modificările și completările ulterioare, acest aspect putând face obiectul unor reglementări din legislația subsecventă;
- nu s-a realizat un studiu de impact privind estimarea numărului de beneficiari și efortul bugetar presupus de aplicarea prevederilor inițiativei, potrivit prevederilor art. 7 din Legea responsabilităţii fiscale nr. 69/2010, republicată, şi ale art. 33 din Legea nr. 24/2000, republicată, cu modificările şi completările ulterioare. Iniţiatorii nu au indicat sursa de finanţare necesară implementării soluţiilor legislative propuse prin proiectul de act normativ, în conformitate cu prevederile art. 138 alin.(5) din Constituţia României, republicată, potrivit căruia: “Nici o cheltuială bugetară nu poate fi aprobată fără stabilirea sursei de finanţare”. Iniţiativa legislativă are implicaţii asupra bugetului de stat, fiind astfel aplicabile dispoziţiile art.15 din Legea nr.500/2002 privind finanţele publice, cu modificările şi completările ulterioare, respectiv prezentarea fişei financiare însoţită de ipotezele şi metodologia de calcul utilizată.

